PINEDO BUSTAMANTE (EH Bildu, 2013-03-21):
Eskerrik asko mahaiburu andrea.
Egia esanda gaur hemen aurkezten zaiguna paperaren gainean informazio eskakizun soila da eta ez besterik. Martxoaren 1ean Prieto jauna berak ere egindako interpelazioaren ondorioz, ez baitzuen espero zuen erantzuna jaso. Hori da gaur hemen mahai gainean daukagun mozioa.
Jaurlaritzak otsailerako egin omen zituen zerga berrien bilketaren aurrikuspenei buruzko informazioa Gatzagaetxebarria jaunak martxoaren 1ean nolabait hemen komentatu zuena, jada gertatutakoa gertatuta hori da. Gaur egungo gure gizartean dauden aurrikuspenetako bat. Besterik ez.
Jakina denez urriko Finantzen Euskal Kontseiluan egiten da hurrengo urteko zerga bilketaren aurrikuspena. Aurrikuspen horrekin instituzio guztiek: Jaurlaritzak, aldundiek eta udalek badakite gutxi gorabehera zenbat jasoko duten eta horrekin, datu horrekin egiten dituzte euren aurrekontuak.
Normalean ere abenduan onartzen dira hainbat zerga aldaketak, neurri tributarioak, eta adibidez 2011ren bukaeran Ondasunaren Gaineko Zergaren aldaketa edo berriztea.
Aldaketa horiek zerga bilketan eragina izaten dute, nahiz eta eragina hori izan inoiz, inoiz ez da otsaileko Finantzen Euskal Kontseiluan zerga bilketaren aurrikuspena ukitu.
Gainera normalean otsailean aurrekontuak onartuta egoten dira instituzio gehienetan. Eta aurtengo otsailean zer gertatu da? Ba aurtengo otsailean gertatu da zenbait erakundeek euren aurrekontuak urriko zerga bilketa aurrikuspenak kontutan hartuz onartuak zituztela, beste batzuk oraindik egiteke eta beste batzuk onartzeke zituztela.
Estatuak zerga berri batzuk onartuak zituela. Horiekiko Bizkaiko Foru Aldundiak zenbateko batzuk plazaratu zituela. Eta azkenik, Finantzen Euskal Kontseiluak 2012ko likidazioei oniritzia eman zitzaiela. Besterik ez.
Eta zein informazioa dugu guzti honen inguruan? Ba, Jose Luis Bilbao jaunak Bizkaian balantzen eguneraketari dagokiola 150 milioi euro bilduko dituela esaten duela. Baina, Estatuan, Montoro jaunak kontzeptu beragatik 300 milioi biltzea espero du.
Hau da, Jose Luis Bilbaoren hitzetan Estatuan bildu daitekeen erdia Bizkaiak berak bildu dezake. Kuriosoa benetan, kuriosoa. Ezin dugu ahaztu balantzeen azken eguneraketa 1996an egin izan zela, eta dohainik izan zen. Oraingoan, % 5a ordaindu behar da. Eta beraz hainbat teknikoen ustez ez dago jakiterik zeintzuk egingo dituzten eta zeintzuk ez, eta ez dago estimazio ziurrik. Eta zerga berriei buruz zer dakigu? Ba, lehenik eta behin eta esan da hemen, zerga berriak oraindik itundu gabe daude.
Indarrean dagoen Ekonomia Itunaren bigarren xedapen gehigarriko bigarren zenbakian ezartzen denez, Estatuak zergei buruz duen antolamendu juridikoan berrikuntzaren bat gertatuko balitz eta berrikuntza horrek Ekonomia Itunari eragingo balio, itundu egin beharko lirateke aldaketa horren ondorioz sortutako zergak.
Eta Itun hau gaur ez dago egina. Beraz Estatuak soilik bilduko du? Zeintzuk izango dira konexio puntuak? Benetan galdera gehiegi daude erantzunaren zain. Eta orain bai, orain datuei dagokiola, datuak.
2011n aurrikusitakoa baino 1.000 milioi euro gutxiago bildu ziren itunduko zergen bidez. Eta 2012an 700 milioi gutxiago. Hau da, desbideraketa handia egon da aurrikusitakoari dagokiola.
...2012an, 700 milioi gutxiago. Hau da, desbideraketa handia egon da aurrikusitakoari dagokiola.
Kontutan izan behar dugu desbideraketa hauek dituzten eraginak eta nire uste apalean, apaintzekoa da bereziki udalen gainean dituenak, hauek dirua itzuli behar izaten diotelako dagokien aldundiari, eta udal askok duten egoera latza ikusita, honek ez die mesederik egiten.
Eta azkenik, datuak jarraituz, akordatuta dagoen 2013ko itundutako Zergen Bilketa Aurrekontuei buruz bakarrik pare bat datu: 2012an aurrikusitakoari dagokiola, Gipuzkoak % 1,68ko jaitsiera du, Bizkaiak % 2,34koa eta Arabak % 4a. Eta aurrikuspen hauek, 2012an behingoz likidatuari dagokiola, Gipuzkoan % 4,37ko igoera, Bizkaian % 3,48a eta Araban 2,75a dira.
Hauek dira mahai gainean dauden datuak itundutako zergei buruz eta datu hauetan islatzen da aldundi bakoitzak zerga politikari dagokiola egin duen esfortzua zerga bilketa hobetzeko.
EAJk aurkeztutako zuzenketari buruz, eskatzen da izatez gertatuko dena: Euskal Finantzen Kontseiluak urriko batzarrean egin behar batzuk ditu eta hori horrela da. Eta eskatzen dena da jada bere agendan dagoena egitea.
Besterik ez.